Իսրայելա-պաղեստինյան նոր բախումներ՝ Աքսայի մզկիթի հետ կապված հարցերի պատճառով
Աքսա մզկիթի մուտքի մոտ իսրայելցի 2 ոստիկանների սպանությունից հետո տեղադրված մետաղյա դետեկտորներն ու տեսախցիկները հրահրեցին իսրայելա-պաղեստինյան նոր բախումներ, որոնց արդյունքում եղան զոհեր: Իսրայելը հանեց դետեկտորները, սակայն պաղեստինյան կողմը պահանջում է անվտանգության բոլոր միջոցների վերացում:
Երուսաղեմում իրադրությունը մնում է լարված այն բանից հետո, երբ Իսրայելը հանեց ալ Աքսա մզկիթի մուտքին տեղադրված մետաղյա դետեկտորները: Փոխարենը Երուսաղեմի հին քաղաքում տեղադրվել են տեսախցիկներ: Այսպիսով Իսրայելի իշխանությունները փորձել են դադարեցնել արյունահեղությունը, որը ծագել էր անվտանգության միջոցների տեղադրումից հետո: Սակայն դա չի բավարարել պաղեստինյան կողմին, որն այս անվտանգության միջոցները համարում է անընդունելի: «Փառք Աստծո, նրանք վերացրեցին մետաղական դետեկտորները: Մենք այժմ ցանկանում ենք, որ նրանք հանեն տեսախցիկները և թույլ տան մարդկանց հանգիստ աղոթել ալ Աքսայում: Ցանկանում ենք հանգիստ ապրել, չենք ուզում որևէ խնդիրներ ունենալ»,- ասում է Արևելյան Երուսաղեմից պաղեստինցի Մարվան Նաքշեն: Իսրայելը տեղադրել էր տեսախցիկներն ու մետաղյա դետեկտորներն ալ Աքսա մզկիթի մուտքին այն բանից հետո, երբ հուլիսի 14-ին սպանվել էին հրեաերկուոստիկաններ: Արդյունքում իսրայելցիների ու պաղեստինցիների միջև սկսվեցին արյունալի բախումներ: «Մենք երբեք չենք համակերպվի մետաղյա դետեկտորների, տեսախցիկների կամ նման երևույթների հետ, որոնք կարող են վնասել ալ Աքսա մզկիթն ու մեր կրոնը, մեր կապը կրոնի հետ ու այս սրբավայրը: Մենք շարունակում ենք կանգնած մնալ մեր դիրքերում ու թույլ չենք տա, որ որևէ մեկը դիպչի այս սրբավայրին»,- նշում է պաղեստինցի Մազիդ Քալութին Արևելյան Երուսաղեմից։ Բախումների արդյունքում եղան զոհեր: Սպանվել են 3 իսրայելցիներ և չորս պաղեստինցիներ: ՄԱԿ-ի Անվտանգության խորհուրդը հատուկ նիստ է գումարել հետագա արյունահեղության կանխման և լարվածության նվազեցման ուղիներ գտնելու համար: Սպիտակ տունը հանդես է եկել հայտարարությամբ այս առիթով՝ ողջունելով իսրայելցիների գործադրած ջանքերը տարածաշրջանում լարվածությունը նվազեցնելու համար: Պաղեստինցիների նախագահ Մահմուդ Աբբասն ու բարձրաստիճան մահմեդական հոգևոր առաջնորդները քննադատել են Իսրայելի գործողություններն ու պահանջել վերացնել տեղադրված բոլոր անվտանգության միջոցները: